Емоционален сезон | sportcafe.bg
12.09.2013, 09:34 (обновена 16.09.2013, 09:10)
Рафаел Надал се завърна повече от успешно в големия тенис
Специалистите смятат, че Рафа може да подобри рекорда на Федерер от 17 титли от турнири от Големия шлем
Новак Джокович смята, че най-добрите му години в тениса тепърва предстоят
Нивото на представянето на Анди Мъри е голямата загадка в Топ 4 в световния тенис
„Рафа има стил на игра, какъвто досега не сме виждали. Той играе със скорост, която досега не сме виждали. Надал е олицетворението на съвременния тенис. Смятам, че той успя да създаде нов стил на игра. Единственото нещо, което го дърпа назад са коленете му. Ако е здрав, ще ни предложи още много интересни мачове с Джокович и Федерер.”
Завръщането на Надал
Рафаел спечели всичките 22 мача на твърди кортове, които изигра през 2013.
Надал спечели 10 титли от 12-те финала, на които участва.
Испанецът е изиграл 63 мача този сезон, от които е загубил само 3.
„Този сезон е може би най-емоционалният в кариерата ми - заяви Рафаел Надал, след като спечели US Open, последният турнир от Големия шлем в тениса за 2013. - Тази титла означава много за мен. Просто е страхотно. Не допуснах нито една грешка и използвах шанса си да спечеля турнира.
„Играх финал срещу един от най-добрите в историята на тениса, Новак е №1 в света, твърдите кортове са му любимата настилка, така че трябваше да играя перфектно, за да го победя."
Признанието на Надал е много важно, той не игра седем месеца заради контузия, но в Ню Йорк се завърна сред най-добрите в мъжкия тенис.
„Когато Новак играе силно, малцина са тези, които имат шанс срещу него - допълни испанецът. -Трябваше да се боря за всяка топка, да съм концентриран във всеки един момент на корта."
След триумфа в Ню Йорк Надал вече има 13 титли от турнири от Големия шлем, само с една по-малко от Пит Сампрас и с 4 по-малко от лидера в тази престижна класация Роджър Федерер. Постижение, за което Рафа казва, че е „нещо повече от това, за което съм мечтал".
Джокович спечели Откритото първенство на Австралия през януари, но след това не успя да стигне до финалите на Уимбълдън и US Open, а на „Ролан Гарос" дори не успя да се класира на полуфиналите.
„Все още съм на 26 и вярвам, че най-силният период в кариерата ми тепърва предстои - обясни Джокович. - Обичам да играя тенис, докато тази любов е с мен, ще се раздавам напълно на корта, както го правя от 10 години насам."
Представянето на Надал на US Open му спечели висока оценка от страна на тенис легендата Джон Макенроу, който е на мнение, че в момента гледаме най-доброто, на което е способен испанеца.
„За мен, Рафа е в най-добрата си форма изобщо - заяви Макенроу, който има седем титли от турнири от Големия шлем. - Той се движи по-добре по корта, беше направо невероятно да го гледам как се бори за всяка топка, демонстрира страхотна воля за победа... Никога досега не съм виждал някой да играе по този начин."
Американецът, който има 4 титли от US Open не крие възхищението си от завръщането на Рафа.
„Всички ние се притеснявахме за кариерата му, особено като не игра в Австралия, след това обаче направи впечатляващо завръщане - допълни Макенроу. - Но в началото всички се усъмниха дали Рафа ще успее да се върне на най-високото ниво на тениса.
„След това Надал спечели „Ролан Гарос", но това не беше голяма изненада, всички очакват това от него. След това обаче Надал отпадна в първия кръг на Уимбълдън и аз пак се притесних. Смятах, че има проблеми с коленете, но след това той отново демонстрира, че е много силен и спечели два турнира на твърди кортове - в Монреал и Синсинати.
„Според мен, ако Надал няма контузии, то той без проблеми може да спечели още четири или пет турнира от Големия шлем. Надявам се да стане така, защото това ще се отрази добре на тениса."
Бившата звезда на британския тенис Джон Лойд пък е на мнение, че досега не е имало такова завръщане в света на професионалистите.
„Дори и Надал да загуби няколко мача към края на годината в някои от турнирите от сериите „Мастърс", това няма да има никакво значение - заяви Лойд пред ВВС. - Според мен, 2013 е една от най-великите години в историята на тениса, защото Надал направи невероятно завръщане и това превърна сезона в изключително зрелище. Смятам, че Рафа ще догони Роджър Федерер по спечелени турнири от Големия шлем. Стига да е здрав, Надал може да подобри този рекорд."
Шампионът от Уимбълдън 1987 Пат Кеш смята, че Надал е сериозна заплаха за рекордното постижение на Федерер.
„Надал може да задмине Федерер - беше категоричен австралиецът. - Дебатът за това кой е най-великият тенисист е забавен, но безсмислен. Все пак, Надал има осем титли в Париж и сигурно ще спечели още.
„Рафа има стил на игра, какъвто досега не сме виждали. Той играе със скорост, която досега не сме виждали. Надал е олицетворението на съвременния тенис. Смятам, че той успя да създаде нов стил на игра. Единственото нещо, което го дърпа назад са коленете му. Ако е здрав, ще ни предложи още много интересни мачове с Джокович и Федерер."
Oще: анди мъри новак джокович рафаел надал роджър федерер тенис